नेशनल हाईवे को लेकर दायर याचिका के मामले में कमिश्नर नियुक्त
सागवाड़ा|शहर केबीच होकर गुजर रहे नेशनल हाईवे 927 के मामले में वरिष्ठ सिविल न्यायाधीश दिनेश कुमार गढ़वाल ने बुधवार को कमिश्नर नियुक्त करते हुए शीघ्र मौका रिपोर्ट प्रस्तुत करने के आदेश दिए है।
शहरी क्षेत्र में हाईवे की खस्ता हालत को लेकर ललित पंचाल, जीवणलाल पाटीदार, कुबेरलाल जोशी और विजयराम भावसार ने जनहित में नेशनल हाईवे डिविजन उदयपुर के एक्सईएन, पीडब्ल्यूडी के एक्सईएन, नगरपालिका के ईओ, एसडीएम सागवाड़ा और राज्य सरकार जरिए जिला कलक्टर के खिलाफ वाद दायर किया था। जिस पर कोर्ट ने 15 दिन में जवाब देने का आदेश दिया था। नेशनल हाईवे डिविजन उदयपुर के एक्सईएन, पीडब्ल्यूडी के एक्सईएन, नगरपालिका के ईओ की ओर से जवाब नहीं दिए जाने पर तीनों का जवाब बंद कर दिया गया। वहीं एसडीएम ने कोर्ट में उपस्थित होकर जवाब दे दिया था।
राज्य सरकार जरिए जिला कलक्टर को जवाब के लिए अवसर दिया है। प्रार्थियों की ओर से एडवोकेट मयंक दोसी ने कोर्ट में रिपोर्ट पेश करते हुए मौका कमिश्नर नियुक्त करने का आग्रह किया। जिस पर जज गढ़वाल ने मामले को गंभीरता से लेते हुए एडवोकेट चंद्रप्रकाश गांधी को कमिश्नर नियुक्त किया।
साथ ही सहयोग के लिए पंचायत समिति के जेईएन को लगाया है। उन्होंने दोनों पक्षों को साथ में रखते हुए रंगीन फोटो के साथ वस्तुस्थिति सामने रखने के आदेश दिए।
hin_Deva hin_Deva hin_Deva hin_Deva hin_Deva